Euroopa Parlamendi ja nõukogu määruse (EL) nr 1308/2013 artikli 94 lõike 1 punktis d osutatud koonddokumendi ja veinisektoris kasutatava nimetuse tootespetsifikaadi avaldamist käsitleva viite avaldamine

(2020/C 70/04)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1308/2013 (1) artiklile 98 kahe kuu jooksul alates käesoleva dokumendi avaldamise kuupäevast.

KOONDDOKUMENT

„CSOPAK“/„CSOPAKI“

PDO-HU-02378

Taotluse esitamise kuupäev: 20. november 2017

1. Registreeritav(ad) nimetus(ed)

Csopak

Csopaki

2. Geograafilise tähise tüüp

KPN – kaitstud päritolunimetus

3. Viinamarjasaaduste kategooriad

1. Vein

4. Veini(de) kirjeldus

Hegybor

Värvus: varieerub heledast rohekas-kollasest õlgkollaseni.

Lõhn: lillelised noodid tsitruseliste ja valgete puuviljade varjundiga.

Maitse: värskendavalt happeline. Harmooniline kuiv valge vein, milles happed ja alkohol on tasakaalus.

Üldised analüütilised omadused Maksimaalne üldalkoholisisaldus (mahuprotsentides) 14 Minimaalne tegelik alkoholisisaldus (mahuprotsentides) 11,5 Minimaalne üldhappesus 4,8 g/l väljendatult viinhappena Maksimaalne lenduvate hapete sisaldus (milliekvivalentides liitri kohta) 18 Maksimaalne vääveldioksiidi üldsisaldus (milligrammides liitri kohta) 200

Dűlős bor

Värvus: varieerub heledast rohekas-kollasest õlgkollaseni.

Lõhn: lillede ja märja kivi lõhnabukett, mis on keerukas, kuid mõjub neutraalsena.

Maitse: lillede ja märja kivi maitsebukett, mis on keerukas, kuid mõjub neutraalsena, samas on maitse mitmekihiline ja püsiv. Harmooniline kuiv valge vein, milles happed ja alkohol on tasakaalus.

Üldised analüütilised omadused Maksimaalne üldalkoholisisaldus (mahuprotsentides) 14 Minimaalne tegelik alkoholisisaldus (mahuprotsentides) 12 Minimaalne üldhappesus 5,2 g/l väljendatult viinhappena Maksimaalne lenduvate hapete sisaldus (milliekvivalentides liitri kohta) 18 Maksimaalne vääveldioksiidi üldsisaldus (milligrammides liitri kohta) 200

5. Veinivalmistustavad

a. Peamised veinivalmistustavad

Hegybor

Veinivalmistuse eritavad

Põhielemendid:

— sordi „Furmint“ osakaal ei tohi olla suurem kui 15 %

— kasutada võib ainult haigusvabu viinamarju

— paagis ja/või vaadis laagerdamise aeg vähemalt neli kuud

— pudelis laagerdamise aeg vähemalt üks kuu

— virret võib kääritada ainult pärmiga, mis ei muuda sortidest „Olasz rizling“ ja „Furmint“ valmistatud veinide loomulikku lõhna ja maitset

— maksimaalne mahlasaagis: 70 %

Hegybor

Veinivalmistamise puhul kehtestatud piirangud

Keelatud on järgmine tegevus:

— magustamine

Dűlős bor

Veinivalmistuse eritavad

Põhielemendid:

— sordi „Furmint“ osakaal ei tohi olla suurem kui 15 %

— kasutada võib ainult haigusvabu viinamarju

— paagis ja/või vaadis laagerdamise aeg vähemalt kuus kuud

— pudelis laagerdamise aeg vähemalt kolm kuud

— virret võib kääritada ainult pärmiga, mis ei muuda sortidest „Olasz rizling“ ja „Furmint“ valmistatud veinide loomulikku lõhna ja maitset

— maksimaalne mahlasaagis: 65 %

Dűlős bor

Veinivalmistamise puhul kehtestatud piirangud

Keelatud on järgmine tegevus:

— rikastamine

— hapestamine

— happesuse vähendamine

— pektiiniensüümi kasutamine

— magustamine

Viinamarjakasvatuse eeskirjad

Viljelustavad

1. Viinapuude kärpimine: Guyot’ lõikus, keskmise kõrgusega tugitraat, madal tugitraat, vihmavarju-, pea- ja karikakujuline lõikus.

2. Viinapuude istutustihedus a. Istandused, mis on rajatud enne 1. augustit 2016: i. viinapuude istutustihedus: vähemalt 3 300 viinapuud/ha; ii. viinapuude hävimine: mitte üle 10 %; b. Istandused, mis on rajatud pärast 1. augustit 2016: i. viinapuude istutustihedus: vähemalt 4 000 viinapuud/ha; ii. viinapuude hävimine: mitte üle 10 %; iii. viinapuude vahekaugus: vähemalt 0,6 m

3. Veini „Dűlős borok“ puhul peab viinapuude keskmine vanus viinamarjaistanduses olema 10 aastat.

4. Koristusmeetod: käsitsi koristamine

5. Viinamarjade kvaliteet (minimaalne suhkrusisaldus väljendatuna naturaalse alkoholisisaldusena): Hegybor. Viinamarjade minimaalne suhkrusisaldus Ungari viinamarjavirdes ([MM°] 17,5 °C juures): 17,0 Viinamarjade võimalik alkoholisisaldus ([mahuprotsent] temperatuuril 20 °C): 10,6 Dűlős bor. Viinamarjade minimaalne suhkrusisaldus Ungari viinamarjavirdes ([MM°] 17,5 °C juures): 18,9 Viinamarjade võimalik alkoholisisaldus ([mahuprotsent] temperatuuril 20 °C): 12

b. Maksimaalne saagikus

Hegybor

63 hl/ha

Hegybor

9 000 kg viinamarju hektari kohta

Dűlős bor

39 hl/ha

Dűlős bor

6 000 kg viinamarju hektari kohta

6. Määratletud geograafiline piirkond

Alad, mis on viinamarjaistanduste katastri kohaselt liigitatud I ja II klassi aladeks Csopaki, Paloznaki, Lovasi, Alsóörsi ja Felsőörsi halduspiirides.

7. Peamised veiniviinamarjasordid

„Olasz rizling“ – „Olaszrizling“

„Furmint“ – „Szigeti“

„Olasz rizling“ – „Grasevina“

„Olasz rizling“ – „Nemes rizling“

„Olasz rizling“ – „Riesling italien“

„Olasz rizling“ – „Risling vlassky“

„Olasz rizling“ – „Taljanska grasevina“

„Olasz rizling“ – „Welschrieslig“

„Furmint“ – „Zapfner“

„Furmint“ – „Som“

„Furmint“ – „Posipel“

„Furmint“ – „Mosler“

„Furmint“ – „Moslavac bijeli“

„Furmint“ – „Furmint bianco“

8. Seos(t)e kirjeldus

1. Määratletud piirkonna kirjeldus

a) Looduslikud tegurid

Veinide „Csopak“/„Csopaki“ määratletud tootmispiirkond hõlmab Balatoni järve idaosa põhjakaldal esimest künkarida, mis ulatub Csopakist kuni Alsóörsini. Peamised viinamarjakasvatusalad on mäejalamid ja mõõdukalt järsud mäenõlvad. Viinamarjaistanduste pinnas koosneb kahte liiki kivimitest. Mäenõlvade settekivimist pinnas koosneb hilise Permi ajastu kuni varase Triiase ajastu mäestikukivimitest, mida katab Kvaternaari ajastu klibu. Sel viisil moodustunud lubjakivirikas aluspinnas on kaetud erineva paksusega savimuda ja lössimulla kihiga. Mäejalami aluskivim koosneb Csopakile iseloomulikust punasest Permi liivakivist, mida katab punase liivakivi murenemisel tekkinud kiht. Viinamarjakasvatuspiirkonnas on kaltsiumi-, magneesiumi- ja kaaliumirikas pinnas.

Csopaki kliimat mõjutab Bakony mägede orgudest piirkonna lõunaosas asuva Balatoni järve suunas laskuv külm õhumass. Mäenõlvad, kus asuvad Csopaki viinamarjaistandused, on väga metsased ning maastikku lõikuvad kitsad ja sügavad orud (nt Nosztori ja Koloska orud). Seepärast asendub Balatoni järvest tõusev niiske ja soe õhk viinamarjaistandustes suveõhtutel jaheda metsaõhuga.

Csopakis paistab päike keskmiselt 1 950–2 000 tundi aastas ja aasta keskmine temperatuur on 11–12 °C. Keskmine aastane sademete hulk on 650–700 mm, millest keskmiselt 350 mm sajab alla taimede kasvuperioodil. Csopaki kliima omapära on kevadkülmade erakordselt varajane lõpp hiljemalt 5. aprillil.

b) Inimfaktor

Viinamarjade kasvatamisel ja veinide valmistamisel on olnud Csopakis oluline roll juba rohkem kui 2 200 aastat. Viinamarjade kasvatamiseks sobilike maatükkide rajamine on raske töö tulemus; aastatuhandete jooksul on piirkonna talunikud kasvatatud viinamarju külma eest kaitstud ja kiiresti soojenevatel küngastel, mitte soistel tasandikel, kus temperatuur võib langeda madalale ja kus võivad levida haigused.

Traditsioonilistel kohalikel keldritel on oluline mõju ka veinide kvaliteedile. Võttes arvesse Csopaki piirkonna pinnase struktuuri, ei ehitata kohalikke keldreid täielikult maa alla ning seepärast kõigub temperatuur keldrites aasta lõikes märgatavalt. Selle tulemusena on veinid talvel jahedas ja säilib nende värskus. Suvel, kui keldrid soojenevad 15–19 kraadini, tekib temperatuuritundlikest ja ebastabiilsetest tartraatidest looduslik sade. Tänu sellele looduslikule protsessile saavad kohalikud veinitootjad veine lihtsamalt stabiliseerida, mis omakorda aitab paremini säilitada nende aroomi.

2. Veini kirjeldus

„Csopak“/„Csopaki“ veinidel on diskreetne aroom, rikkalik lõhnabukett ja elegantne maitse. Nende lõhna ja maitse oluline ühine tunnus on tuntav märja kivi nüanss, kuid neil puudub hallitusnoot. Maitses on valdav küps ja keerukas happeline struktuur, mis tagab „Csopak“/„Csopaki“ veinide värskuse.

3. Põhjusliku seose esitlemine ja näitamine

Sademed ja Csopaki piirkonna muldade veemahutavus tagavad, et kasvuperioodil on viinapuud piisavalt veega varustatud ka soojadel suvepäevadel. Seega on viinamarjade areng suveperioodil pidev ja puuduvad stressitegurid, mistõttu ei ole veinil hallituslõhna ega teravat ebaküpset happesust. Küps ekspressiivne happeline struktuur ja märja kivi tugevad nüansid on seotud Csopaki piirkonna muldade suure mineraalainete sisaldusega.

Päikesekiirgus, mis suvel madala järve pinnalt peegeldub, soojendab künkaid ühtlaselt ja loob tingimused pungade varajaseks puhkemiseks. Kuna külmad ilmad ei kesta Csopaki piirkonnas kaua, on kevadkülmade tekke tõenäosus väiksem; sellest tulenevalt on võrsete kasv ühtlane, igal aastal arenevad sobiva suurusega lehed ja viinamarjad küpsevad optimaalsetes tingimustes.

Lisaks on viinamarjakasvatuses oluline roll ka metsadel – need on piirkonnas püsinud juba aastatuhandeid, sest seal talvituvad putukad (näiteks röövlestad) aitavad kahjureid kontrolli all hoida. Viinamarjade esimene kriitiliselt oluline arenguetapp on seega kiire ja võimaldab kasvatada kõrge ja heas tervises lehestiku.

Soojad suved, Vahemerelt saabuvad kõrgrõhkkonnad, pikad sügispäevad ja Bakony mägedest õhtuti puhuvad jahedad tuuled tagavad, et fotosünteesi pimedusstaadiumis suureneb viinamarjasuhkru kontsentratsioon kiiresti. See ainulaadne looduslik eripära tagab „Csopak“/„Csopaki“ veinide täidluse.

Balatonfüred-Csopaki veinidele iseloomulik elegantne happeline struktuur ja puuviljaline aroom on samuti tingitud metsadest laskuvast jahedast õhust. Sajandite jooksul valitud mägistel maatükkidel, kus viinamarju kasvatatakse, liigub õhk pidevalt ning kõvasti kärbitud viinapuude marjakobaratel kuivab kaste kiiresti, seepärast on seenhaigused haruldased ja korjamisel on viinamarjad haigusvabad.

Need looduslikud tegurid ja piirkonna veinitootjate sajanditevanune, isalt pojale edasi antud oskusteave tagavad üheskoos, et haigusvabadest küpsetest viinamarjadest valmivad kvaliteetsed, täidlased ja ekspressiivsed veinid.

9. Olulised lisatingimused

Nimetusi käsitlevad eeskirjad (1)

Õigusraamistik:

ELi õigusaktid

Lisatingimuse liik:

märgistamisega seotud lisasätted

Tingimuse kirjeldus:

a) Väljendi „kaitstud päritolunimetus“ asemel võib kasutada ka traditsioonilist väljendit „kaitstud nimetus“.

b) Traditsiooniline väljend, mida on lubatud kasutada: válogatott szüretelésű bor [hilise korje vein].

Nimetusi käsitlevad eeskirjad (2)

Õigusraamistik:

riigisisesed õigusaktid.

Lisatingimuse liik:

märgistamisega seotud lisasätted

Tingimuse kirjeldus:

a) Muud väljendid, mille kasutamine on piiratud, tootmismeetodit tähistavad väljendid ja muud väljendid, mille kasutamine on reguleeritud: szűretlen [filtreerimata], szemelt [valitud viinamarjast], termőhelyen palackozva [villitud tootmiskohas]

b) Hegybori tüüpi veini puhul võib etiketil olla nimetus „Hegybor“ ja väljend Első Osztályú Hegybor [esmaklassiline] või Elsőrangú Hegybor [preemiumklass].

c) Dűlős bori tüüpi veini puhul võib etiketil olla märge Első Osztályú Dűlőbor [esmaklassiline] või Elsőrangú Dűlőbor [preemiumklass].

d) Märget monopol dűlő [monopol] võib kasutada üksnes dűlős bori etiketil, kui viinamarjad on pärit ühe veinitootja täpselt piiritletud viinamarjaistandusest.

e) Märgistusel võib olla väljend Balaton borrégió [Balatoni veinipiirkond].

f) Sorti ei ole vaja märkida

Märkida võib väiksemad geograafilised üksused.

Õigusraamistik:

riigisisesed õigusaktid.

Lisatingimuse liik:

märgistamisega seotud lisasätted

Tingimuse kirjeldus:

a) ainult dűlős bor

b) päritolu: 100 %

c) lisada võib sõnad dűlő [viinamarjaistandus] ja aldűlő [viinamarjaistanduse maatükk]: vt allpool.

d) Kis-hegy ja Öreg-hegy viinamarjaistanduste puhul võib märkida ka vastava küla nime.

Märkida võib järgmised väiksemad geograafilised üksused:

Asukoht Viinamarjaistandus Viinamarjaistanduse maatükk Csopak Hegyalja Hegyalja Szita-hegy Nagy-kút Bene Falu-kertje Berek-hát Kocsikapu Nádas-kút Nádas-kút Haraszt Kis-hegy Kis-hegy Kertmög Siralomvágó Lőcze-domb Sáfrán-kert Paloznak Kis-hegy Kis-hegy Hajnóczy Slikker Sáfrán-kert Nagy-hegy Malom-hát Malom-hát Szil Vörös-part Lovas Öreg-hegy Öreg-hegy Balogh Öreg-hegy Soós Téglaházi Téglaházi Szilfa Suhatag Kis-hegy Felsőörs Kis-hegy Pocca Pocca Nemes-erdei Hosszú Főszőlők Öreg-hegy Káptalan-földek Alsóörs Kis-telek Suhatag Gőlye-mál Máli Telekfő Telekfő Kemencs Telekfő Lok

Tootmine väljaspool määratletud geograafilist piirkonda

Õigusraamistik:

riigisisesed õigusaktid.

Lisatingimuse liik:

määratletud geograafilises piirkonnas tootmisega seonduv erand

Tingimuse kirjeldus:

„Csopak“/„Csopaki“ veini tootmisel peab viinamarjade töötlemine, viinamarjavirde kääritamine ja veini laagerdamine toimuma ainult piiritletud tootmispiirkonnas asuvates külades või järgmistes külades: Balatonarács, Balatonfüred, Aszófő ja Balatonszőlős (Külad, mis asuvad samas haldusüksuses, nagu on nõutud määruse (EÜ) nr 607/2009 artikli 6 lõike 4 punktis b).

Link tootespetsifikaadile

https://boraszat.kormany.hu/csopak

(1) ELT L 347, 20.12.2013, lk 671.